ගිනි ගැනීමට ලක් වූ එක්ස්ප්‍රස් පර්ල් නෞකාවේ කපිතාන්වරයා, ප්‍රධාන ඉංජිනේරුවරයා සහ සහයක ඉංජිනේරුවරයාට රටින් පිටවීම වළක්වාලමින් කොළඹ අතිරේක මහේස්ත්‍රාත් ප්‍රියන්ත ලියනගේ නියෝගයක් නිකුත් කළා.ඒ, අපරාධ පරීක්ෂණ දෙපාර්තමේන්තුව වෙනුවෙන් පෙනී සිටි නියෝජ්‍ය සොලිසිටර් ජනරාල් මාධව තෙන්නකෝන් කළ ඉල්ලීමක් අද සලකා බැලූ අවස්ථාවේදියි.මෙහිදී අතිරේක මහේස්ත්‍රාත්වරයා ඔවුන් තිදෙනාට මේ මස 7 වනදා අධිකරණය හමුවේ පෙනී සිටින ලෙස දන්වා නොතීසි නිකුත් කිරීමට නියෝග කළා.එමෙන්ම අපරාධ පරීක්ෂණ දෙපාර්තමේන්තුවේ නිළධාරීන් සමඟ රජයේ රස පරීක්ෂක දෙපාර්තමේන්තුවේ නිළධාරීන්ට නෞකාව අනතුරට පත් ස්ථානයට ගොස් විමර්ශණ සිදු කිරීමටද අවසර දුන් අතිරේක මහේස්ත්‍රාත්වරයා ඊට සහාය ලබාදෙන ලෙස නාවික හමුදාපතිවරයාට නියෝග කළා.අවශ්‍ය කරන ලේඛන අපරාධ පරීක්ෂණ දෙපාර්තමේන්තුව වෙත ලබා දෙමින් විමර්ශන කටයුතු වලට සහාය දෙන ලෙස නෞකාවේ දේශීය නියෝජිත සමාගමේ සභාපති අර්ජුන හෙට්ටිආරච්චිට අතිරේක මහේස්ත්‍රාත්වරයා තවත් නියෝගයක් ලබා දුන්නා.නියෝජ්‍ය සොලිසිටර් ජෙනරාල්වරයා කියා සිටියේ මෙටි්‍රක් ටොන් 55ක ධාරිතාවයකින් යුත් නයිටි්‍රක් අම්ල පුරවාගත් බහාලුම් අඩංගු මෙම නෞකාවේ අන්තර්ගතව තිබූ එක් බහලුමක රසායනික ද්‍රව්‍ය කාන්දුවක් ඇතිව තිබු බවත් සඳහන් කළා.මේ නිසා අදාළ නෞකාව කටාර් සහ ඉන්දියානු වරායන් වෙත ඇතුළත් කර ගැනීම ප්‍රතික්ෂේප කර තිබූ බව පෙන්වා දුන් නියෝජ්‍ය සොලිසිටර් ජෙනරාල්වරයා අදාළ නෞකාවේ රසායනික ද්‍රව්‍ය කාන්දුවක් සහ ගිනි ගැනීමක් පවතින බව දැනගෙන ඒ බව දැනුම් දීමකින් තොරව කොළඹ වරායට ඇතුළු වී ඇතැයි ප්‍රකාශ කළා.